b'\n_START_ARTICLE_\nHimanka\n_START_SECTION_\nHistoria\n_START_PARAGRAPH_\nHimangan kirkonkyl\xc3\xa4n vanhin alue on nimelt\xc3\xa4\xc3\xa4n Raumankari. T\xc3\xa4t\xc3\xa4 aluetta kutsuttiinkin viel\xc3\xa4 vuonna 1809 Raumaksi. Raumankari oli vanha markkinapaikka, josta nykyiset jokakes\xc3\xa4iset Raumankarin markkinat saivat alkunsa._NEWLINE_Raumankarista l\xc3\xa4nteen Pohjanlahden rannalla sijaitsi ennen saha, josta on j\xc3\xa4ljell\xc3\xa4 kookas punatiilinen piippu ja tulipes\xc3\xa4. Paikkaa kutsutaan viel\xc3\xa4kin Sahanm\xc3\xa4eksi. Sahanm\xc3\xa4ell\xc3\xa4 sijaitsee Sautinkarin leirint\xc3\xa4alue, miss\xc3\xa4 j\xc3\xa4rjestet\xc3\xa4\xc3\xa4n vuosittain kansainv\xc3\xa4linen moottoripy\xc3\xb6r\xc3\xa4ilij\xc3\xb6iden Kokko-treffen kokoontumisajo._NEWLINE_Himangan saaristoon kuuluvat muun muassa Iso- ja Pikku-Mansikka, Somero sek\xc3\xa4 Laitapauha. Rautilan kyl\xc3\xa4ll\xc3\xa4 on Kuninkaankivi muistuttamassa Ruotsin kuninkaan k\xc3\xa4ynnist\xc3\xa4 paikalla. Perim\xc3\xa4tiedon mukaan kuningas pys\xc3\xa4htyi paikalla matkalla pohjoiseen._NEWLINE_Paikallisia urheiluseuroja ovat Himangan Urheilijat, Himangan Roima sek\xc3\xa4 Himangan Pallo._NEWLINE_Ahti P\xc3\xb6yht\xc3\xa4ri, vuonna 1999 kuollut kunniamerkein palkittu sotaveteraani ja paikallispoliitikko, on kirjoittanut seudun historiasta. H\xc3\xa4n oli syntynyt Himangalla 11. elokuuta 1918._NEWLINE_Himanka on my\xc3\xb6s er\xc3\xa4s Suomen merkitt\xc3\xa4vimmist\xc3\xa4 ruokaperunan tuottajakunnista. Himangan pit\xc3\xa4j\xc3\xa4ruoiksi nimettiin 1980-luvulla lakslooja eli lohilaatikko ja ohrarieska.\n_START_SECTION_\nP\xc3\xa4\xc3\xa4elinkeinot\n_START_PARAGRAPH_\nHimangan kunnan alueen p\xc3\xa4\xc3\xa4elinkeinoja ovat maatalous, turkistuotanto, metalliteollisuus, mekaaninen puunjalostus sek\xc3\xa4 historiallisesti veneenrakennus. Kunnan suurin yksityinen ty\xc3\xb6nantaja on Kensapuu Oy.'